Baemela ditlhopo ba phathi ya Botswna Democratic Party (BDP) mo kgaolong ya Kweneng Borwa Botlhaba ba gakolotswe gore ba tshwanetse ba tlotla, go reetsa le go rata batlhophi ba bone.Mopalamente wa Tati botlhaba, Rre Samson Guma o buile se kwa phutegong ya phatlalatsa ee ne e tshwaretswe kwa motseng wa Metsimotlhabe.Rre Guma a re tiro ya boeteledipele ke go buelela batho, ka jalo bontlhopheng ba tshwanetse ba ipotsa gore ba ya go direlang Batswana morago ga ditlhopo.A re ba tshwanetse go rekisa maitlamo a Domkrag, a supa gore maitlamo a phathi eo ga se go bua ka diphathi tsa kganetso mme ke go supa se e leng gore ba tlaa se dira morago ga ba sena go tlhophiwa.Mopalamente Guma a re bontlhopeng ba tshwanetse go tlhaloganya dikgwetlho tsa Batswana mme e re morago ba sena go tlhophiwa ba bone gore ba ka fedisa mathata a go nna jalo jang.O ne a ba gakolola gape gore Batswana ba batla ditiro tsa boeteledipele, ka jalo ba tshwanetse go nna tlhaga mo ditirong tsa bone fa ba ka tlhophiwa jaaka makhanserala kgotsa mapalamente.Rre Guma supile gore puso e na le dikgwetlho tse di ntsi fela thata mme fa dikgwetlho tse di sa fedisiwe ke boeteledipele ga go na mosola gore boeteledipele bo tlhophiwe, ke gone ka moo go leng botlhokwa gore boeteledipele e nne batho ba ba tlaa kgonang go buelela Batswana.O tsweletse ka gore Batswana ba batla ditiro mo go bontlhopeng e bile ba batla batho ba ba ka kgonang go fetola matshelo a bone.O ile a raya batlhopi a re puso ga e ke elekelediwa ke ka mong ba tshwaentseng go tlhopa Domkrag ka ntlha ya gore eitseng tsamaiso ya puso ya batho ka batho, a supa gore phathi e ga ya tsaya tsamaiso ya puso ya batho ka batho kwa mafatsheng a sele ba e sere mo ngwaong ya lefatshe leno mo dilo di tshwanang le dikgotla.